Der har været hele fire indbrud i Himmerland i løbet af den sidste uge, hvor tyvene er gået efter designervare.

Designermøbler står på højt på tyveknægtes ønskeseddel, og det kan man mærke i Himmerland i disse dag. Inden for den seneste uge har der været hele fire indbrud, hvor tyve er gået målrettet efter især designerstole og -lamper. To af indbruddene foregik i Farsø natten mellem torsdag og fredag. Fra en privat kontorbygning på Engvej i Farsø blev der stjålet to Enigma-lamper, der har en værdi af 15.000 kroner. Samme nat blev der fra en lægekonsultation på Dronning Ingridvej stjålet syv Arne Jacobsen stole. Det var stole af typen '7'eren', der her var på tyvenes ønskeseddel, for medicinskabe og andet inventar i lægeklinikken var urørt, oplyser lokalpolitiet i Himmerland. Fredag morgen omkring klokken 01:50 var designtyvene på besøg i Aars. Her har de løftet en rude ud, hvorefter de har forladt ejendommen med to PH-Lamper. Heller ikke her var der stjålet andet end de dyre designervarer. Det er også gået ud over en privat villa i Hvornum, der er sat til salg. Her har der været designtyve på rov i tidsrummet mellem tirsdag og torsdag i sidste uge. Tyvene havde igen ikke øje for andet end design og forsvandt fra villaen med fire Børge Mogensen stole. - Om det er samme gerningsmand eller ej, det kan vi ikke udtale os om, da tyverierne ikke er opklaret. Men vi har en mistanke om, at vi har flere grupper, der kører rundt og har stor interesse i design-indbrud, siger Preben Møller, der er politikommissær i lokalpolitiet i Himmerland.